Jarad skiet dat dit klap | Netwerk24
Deur Marthinus Koekemoer 18 September 2019 05:00
Jarad van Zyl, ’n matrikulant aan die Maragon Mooikloof Hoërskool in Pretoria, het onlangs die Suid-Afrikaanse skyfskietspan verteenwoordig by die Wêreldkampioenskapsbyeenkoms in Krokodilspruit, net noord van Pretoria. Altesaam 14 lande, waaronder Brittanje, Australië, Amerika en Namibië, het deelgeneem.
Jarad van Zyl het by die onlangse Wêreld-skyfskietkampioenskapsbyeenkoms in Krokodilspruit, net noord van Pretoria, vir die Suid-Afrikaanse span deelgeneem.
“Ek is ’n nuweling en ek is heel tevrede met hoe ek gevaar het,” sê Jarad. “Ek het onder andere my pa in twee afdelings geklop en hy het vanjaar sy Proteakleure verwerf.”
Dit was juis Jarad se pa, Riaan, wat hom by die sport betrek het. Jarad oefen gereeld en skiet ook in kompetisies. Hy moes gemiddeld meer as 98% skiet om sy provinsiale kleure te verwerf en by die nasionale kompetisie moes hy dit weer doen om sy Suid-Afrikaanse kleure te kry.
Die eerste vier in elke afdeling het gekwalifiseer om vir die Proteaspan te skiet en die ander wat kwalifiseer, skiet in die Suid-Afrikaanse span.
“Tydens die wêreldbyeenkoms was die wind sterk en dit was ’n groot uitdaging om akkuraat te skiet,” sê Jarad.
“Jy moet 25 teikens in 20 minute op ’n afstand van 50 m skiet.”
Daar was nagenoeg 100 deelnemers in Jarad se afdeling en hy sê hy het uiteindelik omtrent in die middel geëindig. Hulle skiet met .22-gewere.
Volgens Jarad het ’n goeie skut baie geduld, hy oefen baie en ’n bietjie geluk help ook so nou en dan.
“Ek geniet die mense by die kompetisies en om elke keer my beste te gee,” sê Jarad.
“ ’n Mens maak nuwe vriende en jy word deel van die gemeenskap. As jy goed genoeg skiet, staan jy selfs ’n kans om die wêreld te sien.
“Ek wil nog my Proteakleure kry en eendag een van die wêreldbyeenkomste wen,” sê hy oor een van sy drome.
Meer oor: Maragon Mooikloof Hoërskool | Jarad Van Zyl | Pretoria | Skolesport | Skyfskietspan
Skyfskiet is van jongs af in Peter se bloed